KOMISIJOS ĮGYVENDINIMO REGLAMENTAS (ES) 2020/640

2020 m. gegužės 12 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, pikio ekstraktas nepatvirtinamas kaip pagrindinė medžiaga

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 23 straipsnio 5 dalį kartu su 13 straipsnio 2 dalimi,

kadangi:

(1) 2016 m. gruodžio 20 d. Komisija gavo bendrovės „Pollenergie“ paraišką patvirtinti pikio ekstraktą kaip pagrindinę medžiagą augalų apsaugos produktams, naudojamiems kaip fungicidas arba baktericidas ant vaisių su nevalgoma luoba po derliaus nuėmimo. Kartu su paraiška pateikta informacija, kurios reikalaujama pagal Reglamento (EB) Nr. 1107/2009 23 straipsnio 3 dalies antrą pastraipą;

(2) Komisija paprašė Europos maisto saugos tarnybos (toliau – Tarnyba) suteikti mokslinę pagalbą. 2018 m. spalio 11 d. Tarnyba pateikė Komisijai techninę ataskaitą dėl pikio ekstrakto (2). 2019 m. gruodžio 5 d. Komisija pristatė peržiūros ataskaitą (3) ir šio reglamento dėl pikio ekstrakto nepatvirtinimo projektą Augalų, gyvūnų, maisto ir pašarų nuolatiniam komitetui;

(3) pareiškėjo pateiktos informacijos apie vertinamą pikio ekstraktą nepakako aiškiai įrodyti, kad jis atitinka maisto produkto, kaip apibrėžta Europos Parlamento ir Tarybos reglamento (EB) Nr. 178/2002 (4) 2 straipsnyje, kriterijus;

(4) Tarnyba nustatė, kad pikio ekstraktas yra odą jautrinanti medžiaga (H317 – gali sukelti alerginę odos reakciją). Nors kitų konkrečių problemų nenustatyta, pateiktos informacijos nepakako genotoksiškumo ir endokrininio aktyvumo nebuvimui įrodyti ir rizikos vartotojams vertinimui užbaigti. Be to, remiantis turima informacija apie pikio ekstraktą, nebuvo įmanoma nustatyti saugios šios medžiagos naudojimo ribos;

(5) atitinkamas vertinimas pagal kitus Sąjungos teisės aktus, kaip nustatyta Reglamento (EB) Nr. 1107/2009 23 straipsnio 2 dalyje, nebuvo atliktas;

(6) Komisija paragino pareiškėją pateikti pastabų dėl Tarnybos techninės ataskaitos ir dėl Komisijos parengto peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos;

(7) vis dėlto, nepaisant pareiškėjo argumentų, su medžiaga susijusių problemų išspręsti nepavyko;

(8) todėl, kaip nurodyta Komisijos parengtoje peržiūros ataskaitoje, nepavyko įrodyti, kad Reglamento (EB) Nr. 1107/2009 23 straipsnyje nustatyti reikalavimai įvykdyti. Dėl to tikslinga nepatvirtinti pikio ekstrakto kaip pagrindinės medžiagos;

(9) šiuo reglamentu nepanaikinama galimybė pagal Reglamento (EB) Nr. 1107/2009 23 straipsnio 3 dalį pateikti dar vieną paraišką patvirtinti pikio ekstraktą kaip pagrindinę medžiagą;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Medžiaga pikio ekstraktas nepatvirtinama kaip pagrindinė medžiaga.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. gegužės 12 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) EFSA (Europos maisto saugos tarnyba), 2018 m. „Technical report on the outcome of the consultation with Member States and EFSA on the basic substance application for propolis extract (admissibility accepted when named water-soluble extract of propolis) for use in plant protection as fungicide and bactericide.“ EFSA papildomas leidinys 2018:EN-1494, 56 p. doi:10.2903/sp.efsa.2018.EN-1494.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).